《文水送陈太守复任吉郡》
明代·周叙

文水瀰瀰，远有源委。于赣于丰，合流不已。文水沄沄，其流成纹。

层澜涌秀，千古一春。维水之秀，维林峦之茂。山川郁盘，雄冠江右。

毓秀钟灵，贤才挺生。孤忠大节，日月争明。郡侯戾止，承流致理。

不亟不徐，我民慰喜。郡侯载临，遂我民之心。愿言惠泽，与文水同深。

作者简介：（1392—1452）江西吉水人，字公叙，一作功叙，号石溪。永乐十六年进士。授编修，官至侍读学士，署南京翰林院侍读学士。居禁近二十余年，多所论列，负气节，笃行谊。诏独修辽、金、元三史，力疾诠次不少辍。欲修宋史，不克就而卒。有《石溪文集》。